b'\n_START_ARTICLE_\nValdur Helm\n_START_PARAGRAPH_\nValdur Helm (s\xc3\xbcndinud 20. detsembril 1938 V\xc3\xb5rumaal, Vastseliina vallas, M\xc3\xb6ldri k\xc3\xbclas) on eesti dirigent, muusikakollektiivide juhendaja ja muusikapedagoog.\n_START_SECTION_\nElulugu\n_START_PARAGRAPH_\nValdur Helm s\xc3\xbcndis V\xc3\xb5ru maakonnas m\xc3\xb6\xc3\xb6blitisleri peres. P\xc3\xa4rast kooliaastaid Puista algkoolis, Merem\xc3\xa4e 7-klassilises koolis ning Vastseliina keskkoolis \xc3\xb5ppis aastatel 1955-1958 Tallinna Kultuurhariduskoolis klubit\xc3\xb6\xc3\xb6 erialal. Valdur Helmi iseloomustas juba varases lapsep\xc3\xb5lves tekkinud s\xc3\xbcgav huvi muusika vastu ning \xc3\xb5pingud Tallinna Kultuurhariduskoolis kinnistasid soovi saada elukutseliseks muusikuks. Nii asus ta aastal 1959 \xc3\xb5ppima Tartu Muusikakoolis (hilisem Heino Elleri nimeline Tartu Muusikakool) koorijuhtimise erialal Richard Ritsingu dirigeerimisklassis, mille l\xc3\xb5petas 1963. aastal. Aastal 1968. l\xc3\xb5petas Tallinna Riikliku Konservatooriumi koorijuhtimise erialal. \xc3\x95pingute k\xc3\xb5rvalt pidas aastatel 1961-1968 erinevaid ameteid, olles Tartu T\xc3\xb6\xc3\xb6stuskooli nr 17 estraadiorkestrijuht ja meesansambli juhendaja, Tartu Garnisoni Ohvitseride Maja tantsuorkestri kitarrist ja Tallinna 22. Keskkooli muusikaklassi akordioni\xc3\xb5petaja. Aastal 1968 asus t\xc3\xb6\xc3\xb6le Tartu Pedagoogilisse Kooli (hilisem Tartu \xc3\x9clikooli \xc3\x95petajate Seminar), kus t\xc3\xb6\xc3\xb6tas dirigeerimise \xc3\xb5ppej\xc3\xb5u, koorijuhi ning koolimuusika kateedrijuhatajana 2004. aastani. Aastatel 1980-1984 oli samas muusikaosakonna juhataja. Pensionile j\xc3\xa4\xc3\xa4des kolis Valdur Helm s\xc3\xbcnnikohta V\xc3\xb5rumaal, kus ta t\xc3\xb6\xc3\xb6tab alates 2004. aastast Vastseliina muusikakooli klaveri-, puhkpilli- ning muusikaloo \xc3\xb5petajana. _NEWLINE_On olnud paljude muusikakollektiivide dirigent ning juhendaja. 1968-2001 oli Tartu \xc3\x95petajate seminari muusikaosakonna naiskoori ja kammerkoori dirigent, 2002-2004 samas koolimuusika lektoraadi t\xc3\xbctarlaste ansambli juhendaja. Aastatel 1968-1994 oli Tartu Kultuurihoone naiskoori "Leelo" ja segakoori "Heli" dirigent. Alates aastast 1993 segakoori "Ugandi" laulja ja dirigent. Alates 2004. aastast juhendab Vastseliina-Misso puhkpilliorkestrit ning Merem\xc3\xa4e-Obinitsa naiskoori MONK. Alates 2003. aastast osaleb Merem\xc3\xa4e folkansamblis \xe2\x80\x9cH\xc3\xb5p\xc3\xb5helme\xe2\x80\x9d, mille repertuaar koosneb seto leelost, tantsudest ja laulum\xc3\xa4ngudest. _NEWLINE_Kooridega "Heli" ja "Leelo" andis arvukalt kontserte Eestis, L\xc3\xa4tis, Leedus, Valgevenes, Karjalas, Venemaal, Bulgaarias ning mujal. Pidas oluliseks Tartu heliloojate tutvustamist, mist\xc3\xb5ttu v\xc3\xb5ttis oma kooride repertuaari rohkelt Tartu heliloojate loomingut sh Alo Ritsingu, Valdeko Viru, Johannes Bleive, Leo Schotteri, Vello T\xc3\xbcnderi ja Alfred Benderi laule. Johannes Bleive kirjutas naiskooris\xc3\xbcidid "Nukruslaulud" ja "Looduslaulud" Valdur Helmi juhatatud naiskoorile "Leelo" selle omap\xc3\xa4ra arvestades. _NEWLINE_On olnud Tartu linna ja maakonna laulupidude \xc3\xbcldjuht ja vabariiklike laulup\xc3\xa4evade \xc3\xbcldjuht. _NEWLINE_Kirjutanud koori- ning soololaule sh omaaegse Valgemetsa pioneerilaagri laulu \xe2\x80\x9cLaul Valgemetsast\xe2\x80\x9d ning seadnud koorile mitmeid poplaule. Paljude dirigeerimise ja komponeerimisega seotud \xc3\xb5ppevahendite autor.\n_START_SECTION_\nIsiklikku\n_START_PARAGRAPH_\nTema abikaasa on muusikapedagoog Aino-Maria Helm. Tal on kolm last, tema t\xc3\xbctar on looduskaitseteadlane Aveliina Helm.'